Με αφορμή την υπόθεση πώλησης στρατιωτικού υλικού προς τη Σαουδική Αραβία, η ΝΔ επισημαίνει πως ο Π. Καμμένος υπέγραψε συμφωνία με ύποπτο μεσάζοντα. «Ήδη από την Κυριακή, που προέκυψαν τα σχετικά δημοσιεύματα, η Νέα Δημοκρατία επισήμανε τη σοβαρότητα μιας υπόθεσης που αφορά τον κ. Πάνο Καμμένο και τις σχέσεις του με έναν ύποπτο μεσάζοντα. Χθες παρενέβη αυτεπάγγελτα στρατιωτικός Εισαγγελέας, καθώς ανώτατος αξιωματικός κατήγγειλε δημοσίως τον κ. Καμμένο ότι υπέγραψε μια συμφωνία ύψους 66 εκατ. ευρώ με τον εν λόγω μεσάζοντα χωρίς καμία διαφάνεια και παρακάμπτοντας προκλητικά το νόμο».

Παράλληλα, υπογραμμίζουν ότι οι δικαιολογίες του προέδρου των ΑΝΕΛ δεν πείθουν και προσθέτουν πως «αντί να δώσει εξηγήσεις, διέταξε τη σύλληψη του εν λόγω αξιωματικού, επειδή ο τελευταίος αποκάλυψε την αλήθεια».

Τέλος, επισημαίνουν ότι ο αρμόδιος τομεάρχης του κόμματος «μεταβαίνει ήδη στην Εισαγγελέα του Αρείου Πάγου, ζητώντας την άμεση διερεύνηση του συγκεκριμένου σκανδάλου» και ζητούν από τον Α. Τσίπρα να πάρει ξεκάθαρη θέση. «Οι προσωπικές ευθύνες του κ. Τσίπρα είναι αυτονόητες και βαρύτατες. Αν δεν απομακρύνει σήμερα κιόλας τον κ. Καμμένο από την Κυβέρνησή του, θα επιβεβαιώσει ότι η ανοχή οφείλεται σε συνενοχή».